# இலங்கையின் கொலைக்களங்கள்: தண்டிக்கப்படாத போர்க்குற்றங்கள்


***இலங்கையின் கொலைக்களங்கள்: தண்டிக்கப்படாத போர்க் குற்றங்கள்*** (*Sri Lanka's Killing Fields: War Crimes Unpunished*) என்பது ஈழப் போரின் இறுதி வாரங்கள் பற்றிய ஆங்கிலேயப் புலனாய்வு ஆவணப்படமாகும். இது பிரித்தானிய தொலைக்காட்சியான சேனல் 4 இல் 2012 மார்ச் 14 அன்று ஒளிபரப்பப்பட்டது. இது 2011 சூனில் சேனல் 4 இல் ஒளிபரப்பப்பட்ட விருது பெற்ற *இலங்கையின் கொலைக்களங்கள்* ஆவணப்படத்தின் தொடர்ச்சியாகும். திரைப்பட இயக்குநர் கல்லம் மக்ரே தயாரித்த இந்த ஆவணப்படம் நான்கு குறிப்பிட்ட வழக்குகளை மையமாகக் கொண்டு அவற்றுக்கு யார் பொறுப்பு என்பதை புலணாய்வு செய்தது. போர் மண்டலத்திலிருந்து பொதுமக்களாலும், இலங்கை வீரர்களாலும் படமாக்கப்பட்ட தொழில்முறை அல்லாத காணொளிகள், பொதுமக்கள், வீரர்கள், ஐக்கிய நாடுகள் அவை ஊழியர்களின் ஒளிப்படங்கள், அறிக்கைகள் போன்றவற்றைப் பயன்படுத்தி, குற்றங்களுக்கான இறுதிப் பொறுப்பு இலங்கை அரசியல் மற்றும் இராணுவத் தலைவர்கள் மீதே உள்ளது என்பதை இந்த ஆவணப்படம் கண்டறிந்தது. இந்த ஆவணப்படம் ஐடிஎன் புரொடக்சன்ஸ் தயாரித்து சேனல் 4 செய்திகளின் முக்கிய தொகுப்பாளரான ஜான் ஸ்னோவால் வழங்கப்பட்டது. ஆவணப்படத்தில் உள்ள அனைத்து குற்றச்சாட்டுகளையும் இலங்கை அரசு மறுத்தது.  

## பின்னணி
2009 ஆம் ஆண்டு ஈழப் போரின் இறுதி மாதங்களிலும், 2009 மேயில் அது முடிவடைந்த பின்னரும் இலங்கை இராணுவம் மற்றும் விடுதலைப் புலிகள் ஆகிய இரு தரப்பினராலும் சர்வதேச மற்றும் மனிதாபிமான சட்டங்கள் கடுமையாக மீறப்பட்டதற்கன காணொளிகள், ஒளிப்படங்கள் போன்ற சான்றுகள் வெளிவரத் தொடங்கின. இந்தச் சான்றுகளை வெளியிட்ட பல வெளிநாட்டு ஊடக அமைப்புகளில் பிரித்தானிய ஒளிபரப்பாளரான சேனல் 4 என்ற தொலைக்காட்சியும் ஒன்றாகும். நிர்வாணமாக்கப்பட்டு, கண்கள் கட்டப்பட்டு நிராயுதபாணிகளை இலங்கை வீரர்கள் சுட்டுக் கொல்வதைக் காட்டும் காணொளியை 2009 ஆகத்தில் சேனல் 4 செய்தி ஒளிபரப்பியது. இலங்கை அரசாங்கம் இந்தக் காணொளியை போலியானது என்று மறுத்தது. ஆனால் அக்காணொளியை தடயவியல் பகுப்பாய்வு செய்யத சுயாதீன நிபுணர்களாலும், ஐக்கிய நாடுகள் அவையாலும் இந்தக் காணொளி உண்மையானது என்பதை உறுதிப்படுத்தியது. 2010 நவம்பரில், சேனல் 4 செய்திகள் அதே நிகழ்வின் கூடுதல் காணொளியை ஒளிபரப்பியது. 2011 சூன் 14 அன்று, சேனல் 4 *இலங்கையின் கொலைக்களம்* என்ற 50 நிமிட ஆவணப்படத்தை ஒளிபரப்பியது, அதில் பொதுமக்கள் மீது இலங்கை வீரர்கள் "கொடூரமான போர்க்குற்றங்களை" நிகழ்த்தும் காணொளி இடம்பெற்றது. இந்த ஆவணப்படம் பன்னாட்டளவில் குறிப்பிடத்தக்க கவணத்தைப் பெற்றது, வெளிநாட்டு அரசாங்கங்கள், சர்வதேச மனித உரிமைக் குழுக்கள் போன்றவற்றிடமிருந்து எதிர்வினைகளைப் பெற்றது. இந்த ஆவணப்படம் இந்தியா, ஆத்திரேலியா, நோர்வே போன்ற நாடுகளில் மறு ஒளிபரப்பு செய்யப்பட்டது. இது வாசிங்டன், டி. சி., பிரசெல்சு, ஒட்டாவா, வெலிங்டன் ஆகிய இடங்களில் உள்ள சட்டமன்ற உறுப்பினர்களுக்காக சிறப்புக் காட்சியாகத் திரையிடப்பட்டது. இலங்கை அரசாங்கம் இந்த ஆவணப்படத்தை போலியானது என்று கண்டித்தது. பின்னர் இலங்கை அரசு *லைஸ் அக்ரீட் அப்ஹான்* என்ற ஆவணப்படத்தை வெளியிட்டது, இது *இலங்கையின் கொலைக் களங்கள்* என்ற ஆவணப்படத்தில் கூறப்பட்ட குற்றச்சாட்டுகளை எதிர்ப்பதாகக் கூறியது, ஆனால் *இலங்கையின் கொலைக் களங்கள்* ஆவணப் படத்தில் விவரிக்கப்பட்ட குறிப்பிட்ட நிகழ்வுகளைப் பற்றி கையாள்வதாக அது இருக்கவில்லை. 2011 நவம்பரில், மோதலின் இறுதி நாட்கள் தொடர்பான புதிய சான்றுகளுடன் ஐடிஎன் புரொடக்சனால் முந்தைய ஆவணப்படத்தின் தொடர்ச்சியாக *இலங்கையின் கொலைக்களங்கள்: தண்டிக்கப்படாத போர் குற்றங்கள்* ஆவணப்படத்தை சேனல் 4 வெளியிடுவதாக அறிவித்தது.  

## ஒளிபரப்பு விவரங்கள்
2012 மார்ச் 11 அன்று ஜெனீவாவில் ஐக்கிய நாடுகள் மனித உரிமைகள் பேரவையின் 19வது அமர்வு நடக்கும் அதே நேரத்தில் நடைபெற்ற 10வது சர்வதேச திரைப்பட விழா மற்றும் மனித உரிமைகள் மன்றத்தில், *இலங்கையின் கொலைக்களங்கள்: தண்டிக்கப்படாத போர்க்குற்றங்கள்* ஆவணப்படத்தை சேனல் 4 திரையிடப்பட்டது. இந்த ஆவணப்படத்தை சேனல் 4 இங்கிலாந்து பார்வையாளர்களுக்கு 2012 மார்ச் 14 அன்று இரவு 10:55 மணிக்கு ஒளிபரப்பியது.  

## மதிப்புரைகளும் பின்விளைவுகளும்
தி கார்டியனின் சாம் வொல்லஸ்டன் இந்த ஆவணப்படத்தை "ஜனாதிபதி மகிந்த ராசபக்ச மற்றும் அவரது தம்பி பாதுகாப்பு செயலாளரிடம் கடுமையான கேள்விகளைக் கேட்ட ஒரு சரியான ஊடகத் துறை - போர்க்குற்ற விசாரணையில் கேட்கப்பட வேண்டிய கேள்விகள்" என்று விவரித்தார். ஆவணப்படத்திற்கு 4½ நட்சத்திரங்களைக் கொடுத்து, த டெயிலி டெலிகிராப்பின் ஜேம்ஸ் வால்டன், ஆவணப்படம் மிகவும் கவனமாக எடுக்கப்பட்டுள்ளதாகவும், எந்த ஆட்சேபனைகளையும் சொல்ல வாய்ப்பு குறைவாகவே இருப்பதாகவும் குறிப்பிட்டார். ரேடியோ டைம்ஸின் டேவிட் புட்சர் இந்த ஆவணப்படத்தை "வேதனையூட்டும்... ஆனால் கடுமையான மற்றும் நீடித்த போர்க்குற்றங்களின் சான்றுகள் தவிர்க்க முடியாததாகத் தெரிகிறது - நன்கு தெரிந்தாலும் குற்றவாளிகள் இன்னும் நாட்டின் அரசாங்கத்தின் ஆட்சியாளர்களாக அமர்ந்திருக்கிறார்கள்" என்றது.  

இசைக்கலைஞரும் ஆர்வலருமான எம்.ஐ.எம், படத்திற்கும் அதன் தயாரிப்பாளர்களுக்கும் ஆதரவைத் தெரிவித்து "இந்த C4 #killingfields ஆவணப்படம் என்னால் கூற முடியாத கருத்துக்களை முன்வைக்கிறது" என்று கூறினார்.